Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2021/C 251/11)

Tämä ilmoitus julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti

VAKIOMUUTOKSEN HYVÄKSYNNÄN TIEDOKSI ANTAMINEN

”NIZZA”

PDO-IT-01896-AM01

Tiedonannon päivämäärä: 30. huhtikuuta 2021

HYVÄKSYTYN MUUTOKSEN KUVAUS JA PERUSTELUT

1. Viininviljelyä koskevat säännöt – viinitarhojen sijainti ja auringonvalon määrä

Kuvaus: Viinitarhojen sijaintia ja auringonvalon määrää koskevia vaatimuksia on muutettu sisällyttämällä niiden piiriin viinitarhat, jotka eivät ole yksinomaan etelän/kaakon/lounaan suuntaisia. Tämä tarkoittaa, että viinitarhat, joiden sijainti on +45 asteen ja +315 asteen välillä, sekä kukkuloiden huiput ja pohjoisen puoleiset rinteet, joiden sijainti on –45 asteen ja +45 asteen välillä, sallitaan, kun maaston kaltevuus on enintään 8 prosenttia.

Perustelu: Sijainti kukkulaisilla alueilla merkitsee, että myös edellä mainittujen suuntien puoleisilla viinitarhoilla saadaan optimaalisesti auringonvaloa, mikä mahdollistaa rypäleiden asianmukaisen kypsymisen ja laadun sekä sokeri- ja polyfenolipitoisuuden.

Muutosta pyydettiin ilmastonmuutoksesta johtuvien uudenlaisten olosuhteiden vuoksi, koska tämä on muuttanut merkittävästi viininviljelytilannetta ja johtanut siihen, että optimaaliset edellytykset tuottaa nimityksen vaatimien laatuominaisuuksien mukaista viiniä ovat muuttuneet ja esiintyvät myös muualla alueella. Viiniköynnösten kasvukausi ei ole kalenterivuosi vaan lähinnä kuukaudet toukokuusta syyskuuhun. Ilmaston lämpeneminen on johtanut aiempaan verrattuna keskimääräistä varhaisempaan sadonkorjuuseen. On myös otettava huomioon, ettei auringonvalo vaihtele pohjoisen puoleisella rinteellä lineaarisesti vaan enemmän suhteessa päivän kestoon, koska valoisten tuntien määrän muuttumisen lisäksi myös auringon korkeus horisontista ja siten valon tulokulma vaihtelee. Merkittävät ilmastotieteilijät ovat jo käsitelleet näitä näkökohtia, ja niitä voidaan nyt soveltaa viininvalmistuksen yhteydessä. Näin ollen erityisesti Italian niemimaalla auringonvalon määrän lisääntyminen myös rinteiden yläosassa kompassin pohjoispisteen puolella johtaa erinomaiseen rypäleiden kypsymisprosessiin sokeri- ja polyfenolipitoisuuden kannalta samoin kuin hyvään viinituotokseen laatunäkökohtien kannalta.

Muutos koskee tuote-eritelmän 4 artiklan 2 kohtaa ”Viininviljelysäännöt – viinitarhojen sijainti ja suuntautuminen auringonvaloon nähden”, tuote-eritelmän 9 artiklan A ja B alakohtaa ”Yhteys maantieteelliseen ympäristöön” ja yhtenäisen asiakirjan 1.8 kohdan B ja C alakohtaa ”Yhteys maantieteelliseen ympäristöön”.

2. Viininviljelyä koskevat säännöt – Viinirypäleiden korjuu

Vaatimus korjata rypäleet yksinomaan käsin on poistettu. Tämän vaatimuksen poistaminen mahdollistaa sen, että tuottajat voivat omien erityistarpeidensa perusteella ottaa käyttöön sopivimmat menetelmät SAN-viinien tuotannossa käytettävien rypäleiden korjuuta varten. Samalla voidaan pitää yllä ”Nizza”-viinien tuotantoalueen perinteistä sadonkorjuutapaa eli rypäleiden poimintaa käsin. Mahdollisuudella käyttää sadonkorjuukoneita vastataan tuottajien erityistarpeisiin rypäleiden korjuun nopeuttamisen, henkilöstöpulan helpottamisen, maanhoitokustannusten vähentämisen ja viininviljelyn koneellistamiseen liittyvien teknologisten innovaatioiden hyödyntämisen kannalta. Merkittävää kehitystä on tapahtunut mekaanisten korjuumenetelmien ansiosta. Niissä käytetään omalla käyttövoimalla liikkuvia tai hinattavia koneita, jotka ravistelevat köynnöksiä vaakatasossa. Koneet ovat erityisen tehokkaita, kun käytetään pystysuoria säleikköjä hyödyntäviä kasvatusmenetelmiä, kuten Guyot-leikkausmenetelmää tai kannusleikkausmenetelmää, jotka ovat tuotantoalueelle tyypillisiä. Tällaiset koneet mahdollistavat sadonkorjuun myös kukkuloilla, ja niillä varmistetaan korjattujen rypäleiden korkea laatu.

Muutos koskee tuote-eritelmän 4 artiklan 2 kohtaa ”Viininviljelyä koskevat säännöt” ja yhtenäisen asiakirjan 1.8 kohdan C alakohtaa ”Yhteys maantieteelliseen ympäristöön”.

3. Merkintää koskevat vaatimukset

Suuremman maantieteellisen yksikön nimeä ”Piemonte” voidaan käyttää ”Nizza” SAN -viinien merkinnöissä ja esillepanossa.

Perustelu: Tarkoituksena on antaa kuluttajille lisätietoja rajatun alueen maantieteellisestä sijainnista, jotta he voivat helpommin tunnistaa Piemonten alueen, jolla ”Nizza” SAN -viinien tuotantoalue sijaitsee, laajemman maantieteellisen, ympäristöllisen, historiallisen ja hallinnollisen kontekstin.

Muutos koskee tuote-eritelmän 7 artiklan 4 kohtaa ja yhtenäisen asiakirjan kohtaa ”Lisäedellytykset – Merkintöihin liittyvät täydentävät säännökset”.

4. Toimitukselliset muutokset

— Yhtenäisen asiakirjan muita tietoja koskevassa kohdassa olevat yhteystiedot on päivitetty; tämä koskee 2.1, 2.2, 2.3 ja 2.5 kohtaa.

— Tuote-eritelmästä on poistettu viittaukset erityisiin lakeihin ja asetuksiin, ja asiaa koskevaan voimassa olevaan lainsäädäntöön on viitattu yleisesti.

YHTENÄINEN ASIAKIRJA

1. Tuotteen nimi

Nizza

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus:

1. ”Nizza” ja ”Nizza Riserva” (Luokka: Viini (1))

LYHYT KIRJALLINEN KUVAUS

Väri: voimakkaan rubiininpunainen, vanhetessa granaatinpunaiseen vivahtava

Aromi: voimakas, erottuva, eteerinen

Maku: kuiva, täyteläinen, harmoninen ja pyöreä

Kokonaisalkoholipitoisuus vähintään: 13 %

Sokeriton uutos vähintään: 26 g/l

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

YLEISET ANALYYTTISET OMINAISUUDET

Kokonaisalkoholipitoisuus enintään (til-%)

—

Todellinen alkoholipitoisuus vähintään (til-%)

—

Kokonaishappopitoisuus vähintään

5,0 g/l viinihappona ilmaistuna

Haihtuvien happojen pitoisuus enintään (milliekvivalenttia/litra)

—

Kokonaisrikkidioksidipitoisuus enintään (mg/litra):

—

2. ”Nizza” nimityksellä ”Vigna” ja ”Nizza Riserva” nimityksellä ”Vigna” (Luokka: Viini (1))

LYHYT KIRJALLINEN KUVAUS

Väri: voimakkaan rubiininpunainen, vanhetessa granaatinpunaiseen vivahtava

Aromi: voimakas, erottuva, eteerinen

Maku: kuiva, täyteläinen, harmoninen ja pyöreä

Kokonaisalkoholipitoisuus vähintään: 13,50 %

Sokeriton uutos vähintään: 28 g/l

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

YLEISET ANALYYTTISET OMINAISUUDET

Kokonaisalkoholipitoisuus enintään (til-%)

—

Todellinen alkoholipitoisuus vähintään (til-%)

—

Kokonaishappopitoisuus vähintään

5,0 g/l viinihappona ilmaistuna

Haihtuvien happojen pitoisuus enintään (milliekvivalenttia/litra)

—

Kokonaisrikkidioksidipitoisuus enintään (mg/litra)

—

5. Viininvalmistusmenetelmät

5.1. Erityiset viininvalmistusmenetelmät

1. Vanhentaminen

Erityinen viininvalmistusmenetelmä

”Nizza”: vanhennettava vähintään 18 kuukautta, josta vähintään 6 kuukautta puutynnyreissä, alkaen sadonkorjuuvuotta seuraavan vuoden tammikuun 1. päivästä.

”Nizza Vigna”: vanhennettava vähintään 18 kuukautta, josta vähintään 6 kuukautta puutynnyreissä, alkaen sadonkorjuuvuotta seuraavan vuoden tammikuun 1. päivästä.

”Nizza Riserva”: vanhennettava vähintään 30 kuukautta, josta vähintään 12 kuukautta puutynnyreissä, alkaen sadonkorjuuvuotta seuraavan vuoden tammikuun 1. päivästä.

”Nizza Riserva Vigna”: vanhennettava vähintään 30 kuukautta, josta vähintään 12 kuukautta puutynnyreissä, alkaen sadonkorjuuvuotta seuraavan vuoden tammikuun 1. päivästä.

2. Tynnyreiden täydennystäyttö

Erityinen viininvalmistusmenetelmä

Koko sääntöjen mukaisen vanhentamisjakson ajan tynnyreihin voidaan lisätä täydennykseksi samasta viinisadosta peräisin olevaa samaa viiniä, jota voidaan säilyttää muissa kuin puisissa tynnyreissä, enintään 10 prosenttia kokonaistilavuudesta.

3. Rikastaminen

Asianomainen viininvalmistusmenetelmien rajoitus

”Nizza” DOCG (SAN) -viinien rikastaminen millään menetelmällä alkoholipitoisuuden lisäämiseksi ei sisälly sääntöihin.

5.2. Enimmäistuotokset

1. ”Nizza” ja ”Nizza Riserva”

49 hehtolitraa hehtaaria kohden

2. ”Nizza” nimityksellä ”Vigna” kolmantena vuonna istutuksen jälkeen

26,60 hehtolitraa hehtaaria kohden

3. ”Nizza” nimityksellä ”Vigna” neljäntenä vuonna istutuksen jälkeen

30,80 hehtolitraa hehtaaria kohden

4. ”Nizza” nimityksellä ”Vigna” viidentenä vuonna istutuksen jälkeen

35 hehtolitraa hehtaaria kohden

5. ”Nizza” nimityksellä ”Vigna” kuudentena vuonna istutuksen jälkeen

39,90 hehtolitraa hehtaaria kohden

6. ”Nizza” nimityksellä ”Vigna” seitsemännestä vuodesta alkaen istutuksen jälkeen

44,10 hehtolitraa hehtaaria kohden.

6. Rajattu maantieteellinen alue

”Nizza” DOCG (SAN) -viinien tuotantoalue käsittää seuraavien kuntien koko alueet: Agliano Terme, Belveglio, Calamandrana, Castel Boglione, Castelnuovo Belbo, Castelnuovo Calcea, Castel Rocchero, Cortiglione, Incisa Scapaccino, Mombaruzzo, Mombercelli, Nizza Monferrato, Vaglio Serra, Vinchio, Bruno, Rocchetta Palafea, Moasca ja San Marzano Oliveto.

7. Pääasiallinen rypälelajike / pääasialliset rypälelajikkeet

Barbera N.

8. Yhteyden/yhteyksien kuvaus

SAN Nizza (luokka: Viini (1))

Yhteyden kannalta merkitykselliset luontoon liittyvät tekijät

Tuotantoalueeseen kuuluu 18 Nizzan kunnan lähikuntaa Astin maakunnassa. Ne ovat perinteisesti olleet Barbera-viinilajikkeen parasta viljelyaluetta.

Alueella on matalia, 150–400 metriä korkeita kukkuloita, ja siellä vallitsee tyypillisesti lauhkea ilmasto. Alue on vähätuulinen, ja vuotuinen sademäärä on keskimäärin noin 700 mm. Pääasiassa kalkkipitoinen, keskipaksu maapeite on savimaasta sekä kalkki- ja hiekkakivestä muodostuvan kalliomassan päällä. Nizzan viininviljelyalueen maa-ala on geologisesti osa plioseenikautista syvännettä Astin maakunnassa. Se on syntynyt pääasiassa sedimentoitumalla, ja siinä on enimmäkseen tertiäärikaudelta peräisin olevia hiekkapitoisia merkelimuodostumia. Maaperän kalsiumkarbonaattipitoisuus on korkea, ja se sisältää yleensä vain vähän orgaanista ainesta. Sen ravinnetasot ovat matalat mutta täysin tasapainoiset.

SAN Nizza

Yhteyden kannalta merkitykselliset inhimilliset tekijät

Nizzan alueen ihmisten ja ympäristön välistä täydellistä synergiaa kuvastavat viiniköynnösten kasvattaminen perinteisellä ”contour”-järjestelmällä, jossa käytetään pystysuoria säleikköjä ja Guyot-leikkausta ja toisinaan kannusleikkausta, rypälesatojen määrän rajoittaminen ja järkevä lehvästön hallinta, jotka yhdessä etelään päin suuntautuvan sijainnin kanssa mahdollistavat sen, että Barbera-rypäleiden laatu tulee parhaiten esille. Nizzan viininviljelyalue on poikkeuksellinen tulos viininvalmistusperinteestä, jota on kehitetty ja siirretty seuraaville sukupolville antiikin ajoista alkaen. Se on paikallisen yhteisön ja elinkeinoelämän tukipilari.

Tämän kulttuurisen perinteen myötä on syntynyt vakiintunutta asiantuntemusta sekä viininviljely-, viininvalmistus- ja -vanhentamismenetelmiä, jotka perustuvat vankkaan tietoon alueella perinteisesti viljellystä Barbera-lajikkeesta ja sen kyvystä sopeutua asianomaisiin ympäristöolosuhteisiin.

SAN Nizza

B) Yksityiskohtaiset tiedot tuotteen laadusta tai ominaisuuksista, jotka johtuvat pääosin tai yksinomaan maantieteellisestä ympäristöstä SAN ”Nizza” on arvokkain asianomaisella alueella tuotettava viini. Lopputuote erottuu muista tuotantoalueen maaperän aikaansaamien ominaispiirteiden ansiosta. Erityisesti ne Nizza-viinit, joita saadaan pääasiassa savi- ja hiekkapitoisista merkelimaista muodostuvilta alueilta, ovat väriltään voimakkaampia ja sävykkäämpiä, niiden pH on keskikorkea ja happopitoisuus alhainen ja niissä on hyvin voimakas maaperän aromi (merkelimaata kutsutaan paikallisella kielellä nimellä ”tuf”). Ne ovat hienostuneita, hyvärakenteisia ja pitkäikäisiä. Pääasiassa hiekkaisesta maaperästä saatavien viinien happopitoisuus on suurempi, niiden väri ei ole yhtä voimakas ja niissä on sekaisin hienoja, hienostuneita aromeja sekä enemmänkin balsamisia aromaattisten ruohojen tuoksuja, ja ne ovat rakenteeltaan tasapainoisia. Optimaaliset auringonvalo-, maaperä- ja ilmasto-olosuhteet tuottavat hyvärakenteisia viinejä, jotka ovat värikylläisiä, soveltuvat vanhentamiseen ja säilyvät hyvin. Viinitarhat sijaitsevat yksinomaan kukkuloilla ja niillä on auringonvalon saannin kannalta paras sijainti; tämä edistää rypäleiden kypsymistä ja korkeaa laatua lisäten niiden sokeri- ja polyfenolipitoisuutta.

SAN Nizza

C) Kuvaus syy-seuraussuhteesta, joka vallitsee A ja B alakohdassa tarkoitettujen seikkojen välillä. ”Nizza”-viinien erityiset laatuominaisuudet ovat luonnonympäristön sekä ihmisten toimintaan liittyvien tekijöiden eli viininviljely-, valmistus- ja vanhentamisperinteiden ja -tietämyksen yhteisvaikutuksen ansiota. Ennen kaikkea tuottajat ovat tehneet laadun kannalta erittäin hyviä valintoja rypäleiden viljelyssä (rajoitetut sadot, erityisesti ”Vigna”-nimityksellä varustettujen viinilaatujen osalta) ja Nizza DOCG (SAN) -viinien tuotannossa pidättymällä rikastuskäytännöstä. Antiikin ajoilta periytyvä viljelytietämys, viiniköynnöksien kasvattaminen pystysuoria säleikköjä käyttämällä ja köynnöksien hoitaminen asiantuntevasti perinteisellä Guyot-leikkauksella ja rypäleterttuja tarkoituksenmukaisesti harventamalla antavat Nizzan viinitarhoille hyvin alhaisen, enintään 7 tonnin tuoton. Nämä tekijät yhdistettyinä suhteellisen korkeisiin päivälämpötiloihin mahdollistavat rypäleiden optimaalisen kypsymisen, jonka ansiosta ”Nizza” saa sille tyypilliset aistinvaraiset ominaisuutensa. Rypäleiden korjuussa noudatetaan erittäin suurta huolellisuutta. Korjuu tapahtuu joko käsin perinteisellä tavalla tai käyttämällä nykyaikaisia sadonkorjuukoneita, jotka mahdollistavat korjuun myös kukkuloilla ja joilla varmistetaan, että korjatut rypäleet ovat korkealaatuisia, jotta niille ominainen laatu säilyisi mahdollisimman hyvin. Viininvalmistustekniikkaa on hiottu juuri tätä erinomaista raaka-ainetta varten. Valmistusta seuraa asianmukainen vanhentamisaika, joka on vähintään 18 kuukautta ja ”Nizza Riservan” osalta yli 30 kuukautta. Nizza Monferraton alue on Barbera-viinien valmistuksen historiallinen keskuspaikka Piemontessa. Siellä on lopputuotteen jalostusta, vanhentamista ja markkinointia koskeva vaikuttava perinne, joka on ennakkoehto hyvärakenteisten, keskipitkän tai pitkän vanhentamisajan punaviinien tuotannolle ja niiden aseman vakiinnuttamiselle markkinoilla.

9. Olennaiset lisäedellytykset (pakkaaminen, merkinnät, muut vaatimukset)

Pullottaminen rajatulla alueella

Oikeudellinen kehys:

EU:n lainsäädäntö

Lisäedellytyksen tyyppi:

Pullottaminen rajatulla maantieteellisellä alueella

Edellytyksen kuvaus:

Asetuksen (EY) N:o 607/2009 8 artiklan mukaisesti pullotuksen tai pakkaamisen on tapahduttava rajatulla maantieteellisellä alueella laadun turvaamiseksi, alkuperän takaamiseksi ja tarkastusten tehokkuuden varmistamiseksi.

Yhteys maantieteelliseen alkuperään ja nimityksen julkisuuskuva taataan paremmin tuotantoalueella tapahtuvalla pullottamisella, koska kaikkien kuljetusta ja pullotusta koskevien teknisten sääntöjen soveltaminen ja noudattaminen voidaan antaa asiaankuuluvalla alueella toimivien yritysten tehtäväksi. Tämä vaatimus hyödyttää viinintuottajia, jotka ovat tietoisia ja vastuussa nimityksen laadun säilyttämisestä, ja antaa kuluttajille takeet viinien alkuperästä ja laadusta sekä siitä, että viini on tuote-eritelmän mukainen.

Merkintöjä koskevat säännökset – Suuremman maantieteellisen yksikön nimen käyttö

Oikeudellinen kehys:

EU:n lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Suuremman maantieteellisen yksikön nimeä ”Piemonte” voidaan käyttää ”Nizza” SAN -viinien merkinnöissä ja esillepanossa.

Linkki tuote-eritelmään

https://www.politicheagricole.it/flex/cm/pages/ServeBLOB.php/L/IT/IDPagina/16848

(1) EYVL L 9, 11.1.2019, s. 2.